40 af medarbejderne i de nordjyske Danske Bank filialer har i dag fået en fyreseddel. I 18 af de nordjyske afdelinger bliver kassefunktionen nedlagt fra den 9. januar 2013. Det betyder, at der ikke længere vil være mulighed for kassebetjening. Banken vil i stedet satse på færre men mere centrale afdelinger. - Når man nedlægger funktioner, er det klart, at man også er nødt til at skære ned på medarbejdere, siger privatkundedirektør i Danske Bank i Midt- og Nordjylland Karsten Kibsgaard. Fem af Danske Banks afdelinger vil fortsat have en kasse. De fem er Frederikshavn, Hjørring, Aalborg, Hobro og Thisted. Det kan dog være, at nogle af de fyrede kan få et job et andet sted i virksomheden. - Vi slår stillinger op i vores callcentre flere steder i landet. Vi opfordrer selvfølgelig de fyrede til at søge de nye stillinger, men det er selvfølgelig de bedste af alle landets fyrede, der får jobbene, siger han. På landsplan vil ca. 300 mennesker miste deres arbejde og 131 afdelinger lukke.

Opsummering:
40 medarbejdere fyret. Danske Bank fjerner kasserne og kontanterne fra 18 filialer.